IZVEDBENI SKLEP KOMISIJE (EU) 2022/367

z dne 2. marca 2022

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2022) 1200)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti člena 29(1), četrti pododstavek, in člena 29(2) Direktive,

ob upoštevanju naslednjega:

(1) Člen 29(1) Direktive 96/23/ES zahteva, da tretje države, iz katerih je državam članicam dovoljen uvoz živali in živalskih proizvodov, zajetih z navedeno direktivo, predložijo načrte spremljanja ostankov, ki zagotavljajo potrebna jamstva (v nadaljnjem besedilu: načrti). Navedeni načrti bi morali zajemati vsaj skupine ostankov in snovi iz Priloge I k Direktivi 96/23/ES.

(2) S Sklepom Komisije 2011/163/EU (2) so bili odobreni načrti, ki so jih predložile nekatere tretje države v zvezi z živalmi in živalskimi proizvodi, navedenimi v Prilogi k navedenemu sklepu.

(3) Priloga k Sklepu 2011/163/EU je bila nazadnje spremenjena z Izvedbenim sklepom Komisije (EU) 2021/2315 (3). Z Izvedbenim sklepom (EU) 2021/2315 je bila kategorija „proizvodi iz akvakulture“ razdeljena na štiri podkategorije, in sicer „ribe“, „proizvodi iz rib (npr. kaviar)“, „raki“ in „mehkužci (školjke, iglokožci, plaščarji in morski polži)“, da se bolje uskladi s kategorijami, ki se uporabljajo za spričevala iz Izvedbene uredbe Komisije (EU) 2020/2235 (4), ter s seznami držav, iz katerih je dovoljen vstop nekaterih proizvodov iz prilog VIII in IX k Izvedbeni uredbi (EU) 2021/405 (5) v Unijo.

(4) Belorusija, Izrael (6), Kanada, Kitajska, Moldavija, Švica, Turčija, Združene države Amerike in Urugvaj so bili prej navedeni za „akvakulturo“ v Prilogi k Sklepu 2011/163/EU in so na tej podlagi izvažali kaviar iz akvakulture. Načrti spremljanja ostankov za ribe, ki so jih predložili, so bili v skladu s splošnimi zahtevami Unije za akvakulturo in so zajemali tudi kaviar. Zato navedene tretje države niso bile navedene na seznamu za „proizvode iz rib (npr. kaviar)“ iz Priloge k 2011/163/EU, kakor je bil spremenjen z Izvedbenim sklepom (EU) 2021/2315. Da bi se izognili nejasnostim glede upravičenosti do izvoza kaviarja v Unijo, bi bilo treba navedene tretje države navesti tudi v stolpcu „proizvodi iz rib (npr. kaviar)“. Zaradi jasnosti bi bilo treba stolpec „proizvodi iz rib (npr. kaviar)“ preimenovati v „kaviar (7) (proizvod iz rib)“.

(5) Združeni arabski emirati Komisiji niso predložili načrta spremljanja ostankov za proizvode iz rib. Vendar so Združeni arabski emirati predložili jamstva v zvezi s proizvodi iz rib s poreklom iz držav članic ali tretjih držav, odobrenih za izvoz takih proizvodov v Unijo. Zato bi bilo treba na seznam v Prilogi k Sklepu 2011/163/EU ustrezno dodati vnos za Združene arabske emirate v podstolpcu za „kaviar (proizvod iz rib)“ z ustrezno opombo.

(6) Sklep 2011/163/EU bi bilo zato treba ustrezno spremeniti.

(7) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 V tem sklepu se uporabljajo opredelitve pojmov iz člena 2 Delegirane uredbe Komisije (EU) 2020/692 (8).

Člen 2 Priloga k Sklepu 2011/163/EU se nadomesti z besedilom iz Priloge k temu sklepu.

Člen 3 Ta sklep je naslovljen na države članice.

V Bruslju, 2. marca 2022 Za Komisijo Stela KIRIAKIDES članica Komisije

(1) UL L 125, 23.5.1996, str. 10.

(2) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(3) Izvedbeni sklep Komisije (EU) 2021/2315 z dne 17. decembra 2021 o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 464, 28.12.2021, str. 17).

(4) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).

(5) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).

(6) V nadaljnjem besedilu se razume kot Država Izrael brez ozemelj, ki so od junija 1967 pod izraelsko upravo, tj. Golanske planote, Gaze, vzhodnega Jeruzalema in drugih delov Zahodnega brega.

(7) Kaviar ali kaviarjevi nadomestki, pripravljeni iz ribjih jajčec.

(8) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).